Document ID: 32008D0599

РЕШЕНИЕ НА КОМИСИЯТА
от 4 юли 2008 година
за принципно признаване на пълнотата на досието, представено за подробен преглед, с оглед на възможното включване на Pseudomonas sp., щам DSMZ 13134 в приложение I към Директива 91/414/ЕИО на Съвета
(нотифицирано под номер C(2008) 3322)
(текст от значение за ЕИП)
(2008/599/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда изготвянето на списък на Общността на активни вещества, разрешени за включване в състава на продукти за растителна защита.
(2)
На 28 август 2007 г. Sourcon-Padena GmbH&Co. KG предостави на органите на Нидерландия досие за активното вещество Pseudomonas sp., щам DSMZ 13134, придружено от заявление за неговото включване в приложение I към Директива 91/414/ЕИО.
(3)
Органите на Нидерландия уведомиха Комисията, че въз основа на предварителен преглед може да се смята, че досието за въпросното активно вещество отговаря на изискванията за данни и информация, посочени в приложение II към Директива 91/414/ЕИО. Изглежда също така че представеното досие удовлетворява изискванията за данните и информацията, установени в приложение III към Директива 91/414/ЕИО по отношение на даден продукт за растителна защита, съдържащ разглежданото активно вещество. В съответствие с член 6, параграф 2 от Директива 91/414/ЕИО впоследствие досието беше препратено от заявителя до Комисията и другите държави-членки, и беше предоставено на Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че досието принципно удовлетворява изискванията за данните и информацията, установени в приложение II, и - поне за един продукт за растителна защита, съдържащ разглежданото активно вещество - изискванията, установени в приложение III към Директива 91/414/ЕИО.
(5)
Настоящото решение не засяга правото на Комисията да изисква от заявителя да предостави допълнителни данни или информация, с оглед изясняването на определени части от досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО, досието относно активното вещество, посочено в приложението към настоящото решение, което беше предоставено на Комисията и държавите-членки с цел веществото да бъде включено в приложение I към посочената директива, принципно удовлетворява изискванията за данните и информацията, установени в приложение II към посочената директива.
Също така, досието удовлетворява изискванията за данните и информацията, установени в приложение III към посочената директива по отношение на даден продукт за растителна защита, съдържащ активното вещество, предвид предложените употреби на този продукт.
Член 2
Докладващата държава-членка провежда подробен преглед на посоченото в член 1 досие и съобщава на Комисията заключенията си, заедно с препоръка относно включването или невключването в приложение I към Директива 91/414/ЕИО на активното вещество, посочено в член 1, както и всички условия, свързани с включването, възможно най-бързо и в срок най-късно до една година, считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 4 юли 2008 година.

Labels: 10
0
3
6
12